b'\n_START_ARTICLE_\nStreet Fighter II: The Animated Movie\n_START_SECTION_\nJuoni\n_START_PARAGRAPH_\nMaailmanvalloitusta havittelevan terroristij\xc3\xa4rjest\xc3\xb6n Shadowlawin johtaja M. Bison kidnappaa ihmisi\xc3\xa4 ja aivopesee heid\xc3\xa4t vaikutusvaltaisten poliitikkojen salamurhaajiksi. H\xc3\xa4nen k\xc3\xa4tyreihins\xc3\xa4 kuuluvat espanjalainen salamurhaaja Vega, yhdysvaltalainen nyrkkeilij\xc3\xa4 Balrog ja thainyrkkeilyn maailmanmestari Sagat. Bison on erityisen kiinnostunut vaeltavan japanilaisen katutappelijan Ryun aivopesemisest\xc3\xa4, koska vuosia sitten Ryu nujersi voittamattomaksi pidetyn Sagatin. Yhdysvalloissa Ryun paras yst\xc3\xa4v\xc3\xa4 Ken Masters on ep\xc3\xa4tyytyv\xc3\xa4inen varteenotettavan vastustajan puuttumisesta. Interpolin agentti Chun-Li m\xc3\xa4\xc3\xa4r\xc3\xa4t\xc3\xa4\xc3\xa4n paikantamaan Ryu ja antamaan t\xc3\xa4lle varoitus Shadowlawin suunnitelmista. Teht\xc3\xa4v\xc3\xa4n aikana Chun-Li hankkii itselleen liittolaisen Yhdysvaltain ilmavoimien h\xc3\xa4vitt\xc3\xa4j\xc3\xa4lent\xc3\xa4j\xc3\xa4st\xc3\xa4 Guilesta. Aluksi Guile on vastentahtoinen yhteisty\xc3\xb6h\xc3\xb6n Chun-Lin kanssa, koska h\xc3\xa4n suunnittelee kostavan yksin yst\xc3\xa4v\xc3\xa4ns\xc3\xa4 kuoleman Bisonin k\xc3\xa4siss\xc3\xa4. Chun-Li kuitenkin paljastaa Guilelle, ett\xc3\xa4 Bison tappoi my\xc3\xb6s h\xc3\xa4nen is\xc3\xa4ns\xc3\xa4, mutta Chun-Li ei anna periksi itsekkyydelle ihmishenkien pelastamisessa. Chun-Lin ja Guilen toimet vet\xc3\xa4v\xc3\xa4t puoleensa Bisonin kiinnostuksen, joten h\xc3\xa4n l\xc3\xa4hett\xc3\xa4\xc3\xa4 Vegan tappamaan Chun-Lin t\xc3\xa4m\xc3\xa4n huoneistossa New Yorkissa. Vegan v\xc3\xa4ijytys ep\xc3\xa4onnistuu johtaen rajuun otteluun h\xc3\xa4nen ja Chun-Lin v\xc3\xa4lill\xc3\xa4. Chun-Lin onnistuu potkaista Vegan sein\xc3\xa4n l\xc3\xa4pi ja pudottaa h\xc3\xa4net kadulle, mutta Chun-Li py\xc3\xb6rtyy verenhukkaan Guilen saavuttua huoneistolle. Sairaalassa Chun-Li vaipuu koomaan, mutta Guile p\xc3\xa4\xc3\xa4tt\xc3\xa4\xc3\xa4 jatkavan tutkimusta yksin._NEWLINE_Shadowlawin monitorikyborgi tallentaa Kenin ja Thunder Hawkin ottelun. Shadowlawin tutkimuksille Bisonille paljastuu, ett\xc3\xa4 Ken ja Ryu ovat yst\xc3\xa4vykset ja heill\xc3\xa4 on sama taistelutyyli. Seattlessa Ken ajaa tytt\xc3\xb6yst\xc3\xa4v\xc3\xa4ns\xc3\xa4 Elizan kotiin, mutta paluumatkalla Bison saapuu Kenin luokse VTOL-koneella. Bison kidnappaa Kenin ja aivopesee h\xc3\xa4net orjakseen. Guile matkustaa Kaakkois-Aasiaan antamaan Ryulle varoituksen, ett\xc3\xa4 Ken on aivopesty Shadowlawin terroristiksi. Guilen p\xc3\xa4\xc3\xa4sty\xc3\xa4 perille Ryu on harjoittelemassa sumopainijan E. Hondan kanssa. Bison, Ken ja Balrog kuitenkin saapuvat VTOL-koneella. Bison kukistaa Guilen ja aivopesty Ken hy\xc3\xb6kk\xc3\xa4\xc3\xa4 Ryun kimppuun. Honda kohtaa Balrogin, mutta kesken ottelun molemmat py\xc3\xb6riv\xc3\xa4t kielekkeelt\xc3\xa4 alas. Ryun yritys murtaa aivopesun vaikutukset puheella ep\xc3\xa4onnistuu ja Ken pieksee h\xc3\xa4net. Muistot Ryun ja Kenin nuoruudesta kuitenkin onnistuvat aivopesun murtamisessa. Bison haastaa Ryun ja Kenin otteluun, mutta kaksikko onnistuu Bisonin p\xc3\xa4ihitt\xc3\xa4misess\xc3\xa4 ja tuhoavat t\xc3\xa4m\xc3\xa4n VTOL-koneen. Honda ilmestyy tapahtumapaikalle kantaen sel\xc3\xa4ss\xc3\xa4\xc3\xa4n tajuttomia Guilea ja Balrogia. Bisonin kukistumisen j\xc3\xa4lkeen Interpol ja Yhdysvaltain asevoimat paikantavat Shadowlawin p\xc3\xa4\xc3\xa4majan sijainnin ja pommittavat sen maan tasalle ilmaiskussa._NEWLINE_Voitokas Guile palaa Yhdysvaltoihin ja kiiruhtaa sairaalaan ilmoittakseen Chun-Lille teht\xc3\xa4v\xc3\xa4n onnistumisesta. Aluksi Chun-Li teeskentelee kuollutta, mink\xc3\xa4 j\xc3\xa4lkeen Guile n\xc3\xa4kee t\xc3\xa4m\xc3\xa4n parantuneen vammoistaan ja pitelem\xc3\xa4ss\xc3\xa4 k\xc3\xa4siss\xc3\xa4\xc3\xa4n sanomalehte\xc3\xa4, jossa p\xc3\xa4\xc3\xa4otsikossa kerrotaan Shadowlawin lopullisesta kukistumisesta. Ryu ja Ken hyv\xc3\xa4stelev\xc3\xa4t ja lupaavat tavata toisensa tulevaisuudessa. Eliza hakee Kenin autolla ja Ryu l\xc3\xa4htee vaeltamaan moottoritien laidassa. Yht\xc3\xa4kki\xc3\xa4 Ryun taakse ilmestyy tummanpuhuva rekka, jonka ajaja on Bison. Ryu loikkaa rekkaa p\xc3\xa4in haastaakseen Bisonin uuteen otteluun.\n_START_SECTION_\nViittaukset peleiss\xc3\xa4\n_START_PARAGRAPH_\nStreet Fighter II: The Animated Movien tarina katsotaan Street Fighter -pelisarjassa ep\xc3\xa4kaanoniseksi, mutta elokuvan vaikutukset n\xc3\xa4kyv\xc3\xa4t my\xc3\xb6hemmiss\xc3\xa4 Street Fighter -peleiss\xc3\xa4. Elokuvan menestys oli osasyy Street Fighter Alpha -sarjan syntyyn, mink\xc3\xa4 takia erityisesti Street Fighter Alpha: Warrior\'s Dreamsissa, Street Fighter Alpha 2:ssa ja Street Fighter Alpha 3:ssa on monia sis\xc3\xa4piiriviittauksia elokuvaan. Street Fighter II: The Animated Movie toi mukaan ensimm\xc3\xa4ist\xc3\xa4 kertaa sittemmin my\xc3\xb6s pelisarjassa esiintyvi\xc3\xa4 sivujuonia, kuten Sagatin pakkomielteisen suhteen Ryuhun ja Chun-Lin ja Vegan vihollisuuden._NEWLINE_Street Fighter Alpha: Warrior\'s Dreamsissa Ken Mastersille annettiin sidotut pitk\xc3\xa4t hiukset ja M. Bisonista tehtiin kookas ja lihaksikas verrattuna Street Fighter II:n hoikkaan Bisoniin; molemmat hahmomallit perustuvat elokuvan n\xc3\xa4kemykseen Kenist\xc3\xa4 ja Bisonista. Street Fighter Alpha 2 my\xc3\xb6s kanonisoi elokuvan v\xc3\xa4it\xc3\xb6ksen, jonka mukaan Ryun ikoninen punainen hachimaki on alun perin Kenin hiusnauha, jonka Ken antoi j\xc3\xa4\xc3\xa4hyv\xc3\xa4islahjaksi Ryulle. Street Fighter Alphan Dramatic Battle -moodissa Ryu ja Ken kohtaavat yhdess\xc3\xa4 elokuvan viimeisen toimintakohtauksen tavoin Bisonin; pelin japaninkielisess\xc3\xa4 versiossa ottelun aikana kuullaan elokuvan soundtrackin kappale "Itoshisa To Setsunasa To Kokoro Tsuyosa To" samasta kohtauksesta. Street Fighter Alphassa Sagatin loppuvastus on Ryu, jonka Sagat kohtaa samalla ruohoniityll\xc3\xa4 kuin elokuvan alkukohtauksessa. Street Fighter Alpha 2:ssa Zangief ja Street Fighter Alpha 3:ssa Cammy viskaavat pois punaisen kaavun ennen osallistumista otteluun, mik\xc3\xa4 on viittaus hahmojen sis\xc3\xa4\xc3\xa4ntuloon elokuvassa. Street Fighter Alpha 2:ssa Bisonin VTOL-kone n\xc3\xa4hd\xc3\xa4\xc3\xa4n Brasiliassa sijaitsevassa pelin tasossa. Street Fighter Alpha 2:ssa Bisonin loppun\xc3\xa4yt\xc3\xb6ksess\xc3\xa4 Shadowlawille ty\xc3\xb6skentelev\xc3\xa4 vanha tiedemies tekee cameoroolin ja Bison aivopesee Ryun samalla tavalla kuin Ken aivopestiin elokuvassa. Street Fighter Alpha 3:ssa Ryu kohtaa aivopestyn Kenin, mink\xc3\xa4 j\xc3\xa4lkeen h\xc3\xa4n k\xc3\xa4y viimeisen ottelun Bisonia vastaan. Street Fighter II: The Animated Movien vaikutukset yltiv\xc3\xa4t my\xc3\xb6s Street Fighter Alpha -sarjan ulkopuolelle; esimerkiksi elokuvan aivopesty Ken oli p\xc3\xa4\xc3\xa4inspiraatio SNK vs. Capcom: SVC Chaosin Violent Kenille._NEWLINE_Street Fighter II: The Animated Moviessa Shadalowlawin monitorissa Ryun ja Kenin mestarin nimeksi mainitaan Goutetsu. Elokuva on t\xc3\xa4ten Goutetsun ensiesiintyminen, vaikka h\xc3\xa4nest\xc3\xa4 vain kuuluu Goutetsun \xc3\xa4\xc3\xa4ni. Ennen elokuvaa ilmestyneess\xc3\xa4 Masaomi Kanzakin mangassa Street Fighter II: Ryussa Ryun ja Kenin mestarin nimeksi kuitenkin mainittiin Gouken. Street Fighter Alphassa Akuman loppun\xc3\xa4yt\xc3\xb6ksess\xc3\xa4 Goutetsun ja Goukenin hahmot liitettiin pelisarjan viralliseen juoneen ja esiteltiin ensimm\xc3\xa4isen kerran Goutetsun ulkon\xc3\xa4k\xc3\xb6. Virallisesti Goutetsu oli Goukenin ja Akuman mestari, jonka murhasi Akuma ennen kuin Gouken otti Ryun ja Kenin oppilaikseen. Akuma tekee elokuvassa cameoroolin nojaten muuria vasten Kalkuttaan sijoittuvassa kohtauksessa.'